钦定古今图书集成/理学汇编/文学典/第056卷 > 潘存实
## 钦定古今图书集成/理学汇编/文学典/第056卷 > 潘存实

按《闽书》：潘存实，字镇之，与龙溪周匡物相友善，读书
天成山，后自修业于梁山，时称周、潘二先生。初应举，
以《晨光丽仙掌赋》及《双陆子赋》得名。元和十三年，庾
承宣侍郎下试《礼耕情田赋》及《玉声如乐》诗，入格登
第，初授东宫左庶子，累迁户部侍郎。浦人登第，自存
实始。始存实有用世志，览郭璞《闽城记》曰：“南台沙合”，
公辅即出。自是凡遇自闽来者，辄问：“南台江可揭衣
未也。”有孟尝、春申、平原、信陵四公子赞，载《唐文粹》，其
词曰：“四人为身，万二千人为耳目；四人为梁，万二千
人为榱桷；有危可平，有死可生。岂彼威凭，实惟义争。”
嗟乎！人之家，或财不自与，心不自是，妻不睦夫、父不
慈子，而况乎万二千士！懿哉！恨目不“睹此。”